Storia di Sabana Grandi 


Esaki ta un storia cortico di Sabana 
Grandi cu ta keda na Santa 
Martha/Canashito. Canashito mes ta un 
nomber deriva for di e idioma Indjan: 
"Cana-shito" kier meen "Cana poco 
poco". 


Sabana Grandi semper ta conoci pa e 
siete grafnan cu antes tabata den un 
cunucu pariba di Tanki di Sabana 
Grandi. Eynan, segun historia tabatin 
siete graf traha den forma rondo pero 
sin nomber. Di ken nan ta, semper a 
keda un misterio pa motibo di dos 
version diferente. Uno ta bisa cu ta un doño di catibo y su cinco yiunan tabata dera 
eynan cu a wordo mata door di su catibo pa motibo cu e no a haya suficiente 
cuminda. E doño tabata Daanchi Nordkop. E otro version ta bisa net contrario cu ta 
e doño a laga mata e catibo y su famia. Enberdad e tempo ey tabatin algun caso 
asina entre doño y catibo, auke e esclavonan na Aruba no a wordo trata como tal y 
nan trato tabata mucho miho cu esunnan na Corsou y Boneiro. 





Tambe nos por lesa riba pagina 226 di e buki "Bouwen op de Wind" publica na aña 
2007, pa autornan Olga van der Klooster y Michel Baker cu ta bisa cu tabatin tres 
graf di commandeur eynan y mas o menos siete otro den forma rondo pariba di 
Tanki di Sabana Grandi. Pero nan no ta existi mas door cu e tereno a wordo 
converti den un cunucu pa planta maishi. Loke mas a haci mi mas curioso ta cu 
tabatin tres graf di commandeur eynan, pero no tin fecha cu nos por averigua ta 
cua ta e tres commandeurnan aki cu tabata dera eynan. Mi sa cu tabatin varios graf 
di commandeur rond den nos barionan door cu hopi di nan a keda biba na Aruba 
despues di nan termino di gobernacion. Por ehempel, den Santana Protestant 
semper ta ser bisa cu tres ta dera eyden, esta Jacob Thielen; Johannes Adriaan de 
Veer y Jacobus Jarman Jr. pero den e investigacion aki mi a bin haya sa cu tin un 
otro dera eyden tambe, esta Johan Frederick Waters Gravenhorst cu a goberna 
entre 1827-1833. Jacobus Jarman Jr. cu a goberna entre 1848-1859 tabata e 
prome gezaghebber di Aruba pasobra e aña cu el a tuma over, tabata net e aña 
(1848) cu e nomber di Commandeur a cambia pa Gezaghebber. Un gezaghebber cu 
su vision tabata pa traha duro pa hisa e nivel di e luga cu yama Aruba. Pesey tin un 
nomber di caya na Brazil cu yama Jarmanstraat, unda mi mes a biba pa varios aña. 
Tambe tin Jan van der Biest cu ta dera den santana na Hato. 


Si nos bay bek den e storia di doño y catibo tin un storia interesante di Vader Piet, 
un Hulandes. Dia 21 di april 1829, Aruba a keda sacudi door di e asesinato di Pieter 
Lampe, di mas o menos 75 aña di edad, un comisario di districto dos, kende tabata 
biba na Fontein. E tabata yiu mayo di Hendriks, kende a bira e patriarca 
(stamvader) di e famianan Arubiano. Riba e fecha menciona, su mesun catibo, 
Gerard, un homber colo scur, a mat'e. Na prome instancia hopi a kere tabata 

durante piscamento el a cay for di baranca. Pero ora nan a haya e cadaver den un 
spilon, nan a bin haya falta di su prenda di oro cu semper e tabatin bisti. Mesora 
nan a sospecha cu ta su catibo a mat'e. Dia 24 di mei 1829, durante huicio, Gerard 
a admiti cu el a mat'e cu palo. Gobernador a mand'e Corsou y dia 30 di juli di e 
mesun aña den presencia di un pastoor catolico nan a horc'e. For di e tempo ey, e 
luga a haya su nomber di Vader Piet. Aki ta unda na aña 2009 gobierno a cuminsa 
instala molina di biento. 

